Diari Oficial de la Generalitat Valenciana


Sumari del DOGV 3022, del 26-06-1997 (1997/8523)

ORDRE de 9 de juny de 1997, de la Conselleria de Cultura, Educació i Ciència, per la qual es convoca un concurs públic per a la concessió d'ajudes a les galeries d'art valencianes que siguen admeses en la Fira Iberoamericana d'Art, FIA 97.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3022

Data del DOGV
:   26-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8523


Data del document
:   09-06-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 9 de juny de 1997, de la Conselleria de Cultura, Educació i Ciència, per la qual es convoca un concurs públic per a la concessió d'ajudes a les galeries d'art valencianes que siguen admeses en la Fira Iberoamericana d'Art, FIA 97. [97/C8523]  
La Conselleria de Cultura, Educació i Ciència s'ha d'encarregar del desplegament de les competències que, en matèria de museus i belles arts, es van transferir a la Generalitat Valenciana pel Reial Decret 3.066/1983, de 13 de octubre (BOE de 12 de desembre de 1983), i per tal de poder acomplir-les resulta necessari que les ajudes que la Generalitat Valenciana oriente a la difusió del patrimoni artístic moble queden regulades de forma coherent en la seua naturalesa i ordenament jurídic autonòmic. Entre les competències, figura la de promoure i difondre el patrimoni cultural.  
Per tot això, i fent ús de les facultats conferides per l'article 35 de la Llei 5/1983, de 30 de desembre, del Govern Valencià,  
ORDENE  
Primer  
Convocar un concurs públic per a la concessió d'ajudes per a la participació en la Fira Iberoamericana d'Art, FIA 97 (Caracas), de galeries d'art valencianes i aprovar les bases per les quals es regirà, així com el model d'instància, que s'inclouen com a annexos I i II d'aquesta ordre.  
Segon  
L'import global màxim d'aquestes ajudes és de dos milions de pessetes (2.000.000 PTA), que es finançaran a càrrec de l'aplicació pressupostària 35.32.573.49.3, codi de línia 4.08 de l'estat de despeses del pressupost de la Generalitat Valenciana de l'exercici 1997.  
DISPOSICIONS FINALS  
Primera  
Se delega en la directora general de Promoció Cultural, Museus i Belles Arts la facultat de concedir aquestes ajudes i se l'autoritza perquè, en l'àmbit de les seues competències, dicte les resolucions necessàries per a l'execució del que disposa aquesta ordre.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, s'hi podrà presentar un recurs contenció administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de la Justícia de la Comunitat Valenciana. La interposició del recurs s'haurà de comunicar prèviament a aquest òrgan. Tot això, de conformitat amb el que disposen l'article 58 de la Llei Reguladora de la Jurisdicció Contenciosa Administrativa i el article 110 de la Llei 30/1992, de 26 de novembre.  
València, 9 de juny de 1997  
El conseller de Cultura, Educació i Ciència,  
FRANCISCO E. CAMPS ORTIZ  
ANNEX I  
Bases de la convocatòria pública per a la concessió d'ajudes per a la participació de galeries valencianes en la Fira Iberoamericana d'Art, FIA 97 (Caracas)  
Primera. Objecte  
L'objecte d'aquestes ajudes és el suport a la participació de les galeries d'art valencianes en la convocatòria de la Fira Iberoamericana d'art, FIA 97, que tindrà lloc a Caracas del 2 al 7 de juliol de 1997.  
Segona. Beneficiaris  
Dins dels límits pressupostaris i d'acord amb les condicions i els criteris que estableixen aquestes bases, podran obtenir aquestes ajudes les galeries d'art valencianes que siguen admeses a participar en la Fira Iberoamericana d'Art, FIA 97. Per galeries d'art valencianes se entenen aquelles galeries d'art amb domicili social en un municipi de la Comunitat Valenciana.  
Tercera  
La distribució de les ajudes serà proporcional als metres quadrats que el Comité Organitzador de la Fira Iberoamericana d'Art concedisca a cada una de les galeries seleccionades i admeses en la convocatòria de FIA 97.  
Quarta  
1. El termini de presentació de les sol·licituds serà de 15 dies hàbils a comptar de la publicació d'aquesta ordre en el Diari Oficial de la Generalitat Valenciana, d'acord amb la Instrucció 6/1996, de 10 de setembre, de la Secretaria General de la Conselleria de Cultura, Educació i Ciència. Si l'últim dia per a la presentació de sol·licituds fóra inhàbil en l'àmbit d'administració de la Generalitat Valenciana, d'acord amb el que disposa el Decret 82/1990, de 28 de maig, del Govern Valenciano, es consideraria prorrogat fins al primer dia hàbil següent.  
2. Les sol·licituds dirigides a la Conselleria de Cultura, Educació i Ciència, Direcció General de Promoció Cultural, Museus i Belles Arts, el model de les quals s'indica en l'annex II, s'hauran d'acompanyar dels següents documents:  
- Fotocòpia confrontada del document nacional d'identitat del peticionari o, en el cas de persona jurídica, fotocòpia confrontada de l'escriptura en què s'acredite la representació que exerceix la persona que subscriu la sol·licitud.  
- En el cas de persones jurídiques s'haurà de presentar, a més, una fotocòpia compulsada del document públic que acredite l'existència de l'entitat.  
- Fotocòpia del número d'identificació fiscal (NIF) o codi d'identificació fiscal (CIF), i dades bancàries on es desitja rebre la subvenció.  
- Declaració del compliment de les obligacions tributàries i davant la Seguretat Social dels 12 mesos immediatament anteriors a la data de la sol·licitud.  
- Justificant demostratiu de la seua admissió en l'edició 1997 de la Fira Iberoamericana d'Art amb indicació del nombre de metres assignats.  
3. La sol·licitud i la documentació indicades en aquesta base es presentaran en el registre general de la Conselleria de Cultura, Educació i Ciència, en qualsevol de les seues direccions territorials, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Si la sol·licitud no compleix els requisits o està incompleta es requerirà el sol·licitant perquè en el termini de 10 dies corregisca la falta o aporte els documents preceptius, amb indicació que, si no ho fera, se'l consideraria desistit en la seua petició, i s'arxivaria sense més tràmit.  
Cinquena  
1. La selecció prèvia de les sol·licituds, la realitzarà una comissió d'avaluació formada pel cap del Servei d'Investigació i Promoció i el cap del Servei de Conservació i Restauració de Béns Museístics, presidida per la directora general de Promoció Cultural, Museus i Belles Arts, o per una persona en qui delegue.  
2. Prenent com a base l'informe de la comissió tècnica, aquesta elevarà la proposta a la Direcció General de Promoció Cultural, Museus i Belles Arts perquè la directora general dicte la resolució de concessió d'ajudes objecte d'aquesta convocatòria, per delegació del conseller de Cultura, Educació i Ciència.  
3. El termini màxim per a resoldre les peticions formulades serà de tres mesos des de la data d'acabament del termini per a presentar sol·licituds: transcorregut aquest termini sense que s'haguera dictat la resolució, es consideraran desestimades les ajudes sol·licitades.  
Sisena  
Són obligacions del beneficiari:  
a) Realitzar l'activitat motiu d'aquesta ordre.  
b) Acreditar documentalment la realització de l'activitat així com el compliment dels requisit que determinen la concessió o l'ús de l'ajuda.  
c) L'acatament de les actuacions de control financer que corresponen a la Intervenció General.  
d) Comunicar a la Conselleria de Cultura, Educació i Ciència l'obtenció d'altres subvencions o ajudes per a la mateixa finalitat, procedents de qualssevol administracions o ens públics o privats.  
e) Acreditar, en el termini màxim de 10 dies des de la notificació de la adjudicació, i en la forma que estableix l'Ordre de la Conselleria d'Economia i Hisenda de 30 de maig de 1996, que es troben al corrent de les obligacions tributàries i davant la Seguretat Social.  
f) Fer constar en la publicitat de les activitats (programes, cartells anunciadors, cunys publicitàries en ràdio i TV, fullets, fotografies, etc.) i en qualsevol documentació gràfica o escrita el patrocini de la Conselleria de Cultura, Educació i Ciència.  
Setena  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:  
a) Incompliment de l'obligació de justificació.  
b) Obtenció de la subvenció sense complir les condicions requerides.  
c) Incompliment de la finalitat per a la qual la subvenció fou concedida.  
d) Incompliment de les condicions imposades als beneficiaris amb motiu de la concessió de la subvenció.  
Igualment, en el supòsit previst en el paràgraf segon de la base vuitena, quan la subvenció principal siga de la Generalitat Valenciana, es procedirà al reintegrament de l'excés obtingut sobre el cost de l'activitat.  
Vuitena  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions, ens públics o privats, podrà donar lloc a la modificació de la resolució de concessió.  
L'import de les subvencions regulades en aquest article en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o ens públics o privats, supere el cost de l'activitat que el beneficiari ha de desplegar.  
Novena  
1. El pagament de les ajudes establides en aquesta ordre es farà de conformitat amb el que estableixen l'article 47 bis del Decret Legislatiu de 26 de juny de 1991, del conseller de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i la Llei de Pressupostos de la Generalitat Valenciana per a 1997.  
2. Per a efectuar el pagament, els beneficiaris hauran de presentar abans del 15 de setembre de 1997, la següent documentació:  
a) Factures originals o fotocòpies confrontades de les despeses realitzades en relació amb l'ocupació de l'espai en la Fira.  
b) Memòria explicativa de les activitats fetes.  
3. Una vegada conclòs el termini sense que s'haguera presentat aquesta documentació, l'ajuda quedaria sense efecte i s'arxivaria l'expedient.  
València, 9 de juny de 1997.- El conseller de Cultura, Educació i Ciència: Francisco E. Camps Ortiz.